Nóg openbare swembaddens vir KaapstadFoto: Luthando Tyhalibongo/Stad Kaapstad Die Stad Kaapstad se departement van parke en ontspanning het nog swembaddens beskikbaar gemaak vir die publiek. Altesaam 16 swembaddens is in September vir die publiek oopgemaak, terwyl ander nog instandhoudingswerk en herstel werk ondergaan het. Tans is 28 van die 35 swembaddens beskikbaar vir die publiek. Die swembaddens wat beskikbaar is, is geleë in Athlone, Bellville-Suid, Blue Downs, Bonteheuwel, Brown’s Farm, Delft, Eastridge, Emthonjeni, Goodwood, Hanover Park, Kensington, Khayelitsha, Langa, Lentegeur, Langstraat, Manenberg, Mnandi, Muizenberg, Observatory, Parow-Noord, Retreat, Ruyterwacht, Seepunt, Strand, Vulindlela, Wesfleur, Wynberg en Westridge. Konstruksiewerk duur voort by Morningstar en Trafalgar Park. Dié fasiliteite sal na verwagting later vandeesmaand ook hul deure oopmaak. Die swembaddens in Bellville, Elsiesrivier, Newlands, Parow Valley en Ravensmead sal nie dié seisoen nog beskikbaar wees nie, weens omvattende herstelwerk wat gedoen word. “Ons het baie hard gewerk om nog van ons swembaddens oop te maak, veral gegewe die feit dat bedrywighede by talle fasiliteite opgeskort moes word tydens die droogte,” het Zahid Badroodien, burgemeesterskomiteelid van gemeenskapsdienste en gesondheid, gesê. “Vanjaar het ons ŉ nuwe uitdaging beleef weens beurtkrag. Wanneer daar kragonderbrekings is, kan die swembadpompe nie werk nie en dit het ŉ impak op die watergehalte. As daar nog beurtkrag voorkom, beteken dit dat die swembaddens op korttermyn kennisgewing gesluit mag word of eers later mag oop maak sodat ons die beste watergehalte kan verseker. Ons versoek die publiek om geduldig te wees en met die personeellede saam te werk.” Badroodien het gesê watergehalte is ononderhandelbaar en dié standaard word gebruik om te bepaal of ŉ swembad vir die publiek oopgemaak kan word of nie. “Alhoewel dit tans beter gaan as twee jaar gelede, is dit ook ŉ feit dat ons steeds waterwys moet wees. Dit is die derde somer wat ons waterbesparingsmaatreëls ingestel het, en dit lyk of dit redelik goed gaan. Ons versoek steeds die publiek om water te bespaar en handreinigers saam te bring swembad toe en eerder tuis te stort ná hulle die strand of openbare swembad besoek het.”